Komisijas dienestu darba dokuments - Pavaddokuments Padomes regula par vispārējo tarifa preferenču sistēmas piemērošanu laikposmā no 2009. līdz 2011. gadam - Ietekmes novērtējuma kopsavilkums {COM(2007) 857 galīgā redakcija} {SEC(2007) 1726} /* SEC/2007/1727 galīgā redakcija */





[pic] | EIROPAS KOPIENU KOMISIJA | Briselē, 21.12.2007 SEC(2007) 1727 KOMISIJAS DIENESTU DARBA DOKUMENTS Pavaddokuments Padomes Regula par vispārējo tarifa preferenču sistēmas piemērošanu laikposmā no 2009. līdz 2011. gadam IETEKMES NOVĒRTĒJUMA KOPSAVILKUMS {COM(2007) 857 galīgā redakcija}{SEC(2007) 1726} KOPSAVILKUMS Ietekmes novērtējums attiecas uz pārskatīto Padomes 2005. gada 27. jūnija Regulu (EK) Nr. 980/2005 par vispārējo tarifa preferenču sistēmas (VPS) piemērošanu. Vispārējo tarifa preferenču sistēma ir viens no galvenajiem instrumentiem, ko izmanto, lai samazinātu nabadzību jaunattīstības valstīs, palīdzot tām gūt ieņēmumus starptautiskajā tirdzniecībā. Padomes Regula (EK) Nr. 980/2005 par VSP piemērošanu stājās spēkā 2006. gada 1. janvārī, un tās darbības laiks beigsies 2008. gada 31. decembrī. Pēc tam izstrādās jaunu VPS regulu, lai sistēma turpinātu darboties. Pēc plašām un dziļām debatēm Komisija 2004. gada 7. jūlijā pieņēma „Komisijas paziņojumu Padomes, Eiropas Parlamentam un Ekonomikas un sociālo lietu komitejai „Jaunattīstības valstis, starptautiskā tirdzniecība un ilgtspējīga attīstība: Kopienas vispārējo preferenču sistēmas uzdevumi desmitgadei no 2006. līdz 2015. gadam””. Paziņojumā bija norādīts jauno VPS īstenošanas instrumentu pamatmērķi, kas piemērojami laikposmā no 2006. līdz 2015. gadam, lai uzlabotu nepārtrauktību un stabilizētu VPS, tādējādi padarot to interesantāku saņēmējvalstīm. Ietekmes novērtējums veikts, lai apliecinātu, ka VPS sākotnējais galvenais mērķis sekmēt nabadzības novēršanu un veicināt ilgtspējīgu attīstību joprojām ir spēkā un ir piemērojams saistībā ar jauna Padomes regulas par VSP projekta sagatavošanu laikposmam no 2009. līdz 2011. gadam. Tajā paredzēts arī novērtēt darbību tiem dažādajiem VPS īstenošanas instrumentiem, kas paredzēti Komisijas 2004. gada jūnija paziņojumā un iekļauti Regulā 980/2005 par VPS. Minētos instrumentus veidoja tā, lai tie palīdzētu sasniegt VPS mērķus, un tos ieviesa 2006. gada 1. janvārī. Novērtējot pirmo gadu, kad tie piemēroti, redzams, ka dažādie instrumenti sāk darboties paredzētajam mērķim; bet īsā piemērošanas laika dēļ vēl nevar izdarīt galīgos secinājumus, un patlaban nav iemesla turpmāk pārveidot sistēmu. Ņemot vērā to, ka VPS pamatmērķis joprojām ir spēkā un īstenošanas pasākumi laikposmam no 2006. līdz 2015. gadam joprojām ir saistoši, kā aprakstīts paziņojumā, jaunā VPS regula tādējādi būtu tikai tehnisks patlaban piemērotās sistēmas pārskats, kurā netiktu mainīti spēkā esošie noteikumi. Tādēļ VPS galvenie aspekti laikposmam no 2009. līdz 2011 gadam paliks nemainīgi. Pielāgojumi, kas jāievieš, ir saistīti ar parasto sistēmas īstenošanu, t.i., gradācijas sistēmas pārskatu vai novērtējumu par valstu atbilstību sistēmai un tai pakārtotajiem režīmiem. Minētie pielāgojumi galvenokārt nozīmē parastu VPS regulas formulējuma atjaunināšanu. Šāda pieeja VPS regulas pārskatīšanai vairāk stabilizē sistēmu un padara to paredzamāku, kā apgalvo sistēmas lietotāji un kā pausts Komisijas 2004. gada paziņojumā. Tas tirgotājiem rada labāku piekļuvi, nodrošina tirdzniecības nosacījumu paredzamību un vienkāršo sistēmas pārvaldību. Tādējādi labumu gūst saņēmējvalstis, tirgotāji un pārvaldes. Mērķis ir integrēt saņēmējvalstis pasaules tirdzniecības sistēmā. Tādēļ tām vajadzīgs stabils un paredzams tirdzniecības un ieguldījumu režīms. Šis ietekmes novērtējums sagatavots atbilstoši „proporcionālas analīzes” principam, kā noteikts 2005. gada 15. jūnija ietekmes novērtējuma vadlīnijās (5. iedaļa), kas paredz proporcionālu analīzi gadījumos, kad pārskata ES tiesību aktus. Tādējādi ietekmes novērtējuma galvenais mērķis ir apliecināt, kā norādīts ietekmes novērtējuma vadlīniju 5. iedaļā, ka joprojām ir spēkā tagadējās VPS mērķis un tās īstenošanas instrumenti, kas izklāstīti 2004. gada jūlija paziņojumā.